[{"text_idx": "#000011", "text": "Gwerthwyd y corgi, a\u2019i frodyr a\u2019i chwiorydd, am \u00a33,000 yr un, ac mae Caryl yn prysur wneud enw iddi hi ei hun yn y byd bridio corgis."}, {"text_idx": "#000013", "text": "Doedd hi ddim yn syndod felly bod Caryl wedi cydio yn y diddordeb ac wedi dechrau bridio ar fferm ddefaid a gwartheg y teulu."}, {"text_idx": "#000015", "text": "\u201cPenderfynais i gael cw\u0302n bach mas ohoni hi yn 2020, ac mae hi wedi mynd o fan hynny, mewn gwirionedd."}, {"text_idx": "#000016", "text": "\u201cDoeddwn i ddim wir moyn corgi, ond prynodd mam hi ac roeddwn i dal i feddwl: \u2018Sa i wir moyn un\u2019. Ond, unwaith welais i hi, dyna\u2019r ci gorau oedd yn y byd.\u201d"}, {"text_idx": "#000017", "text": "Ar hyn o bryd, mae yna tua phymtheg ci ar y fferm, gan gynnwys dau gorgi \u2013 mam a chwaer Bonbon \u2013 a chwe chorgi bach yn aros i fynd i gartrefi newydd."}, {"text_idx": "#000019", "text": "Roedd Caryl yn meddwl ei bod hi\u2019n gwthio\u2019i lwc wrth ofyn am \u00a33,000 yr un am Bonbon a\u2019i frodyr a chwiorydd, ond mae pobol yn fodlon talu am gw\u0302n o safon."}, {"text_idx": "#000020", "text": "Bonbon yn mwynhau ei hun ar gaeau Llangybi"}, {"text_idx": "#000021", "text": "\u201cFi oedd yr hysbyseb mwyaf drud ar [Pets4Homes] ond rhoddes i \u00a33,000 achos roeddwn i wedi gwario shwt gymaint o arian ar yr health screening cyn cael y cw\u0302n bach a doedd y bridwyr eraill heb. Dri\u0308ais i \u00a33,000 achos roeddwn i\u2019n gweld bod nhw werth hynny achos fy mod i wedi rhoi gymaint o waith mewn iddo fe cyn cael y cw\u0302n bach.\u201d"}, {"text_idx": "#000024", "text": "\u201cRoedd e tua 13 wythnos yn mynd oddi yma. Halon nhw fag lawr trwy\u2019r post, a dalon nhw dre\u0302n o Paddington i Gaerfyrddin, a bws o Gaerfyrddin i Lanbed, ac wedyn es i i no\u0302l nhw o Lanbed i ty\u0302 ni i gael cwrdd a\u0302\u2019r fam a ni, a gweld o le oedd y ci bach wedi dod."}, {"text_idx": "#000026", "text": "Mae disgwyl i\u2019r ffilm A Royal Corgi Christmas gael ei dangos rownd y byd, gan ddechrau yn yr Unol Daleithiau. Mae\u2019r ffilm yn dilyn tywysog anfoddog, Edmund, sy\u2019n dychwelyd adref ychydig cyn y Nadolig gan ragweld y bydd yn cael ei enwi\u2019n olynydd i\u2019r orsedd. Ond mae ei fam yn rhoi corgi iddo, ac mae\u2019n rhaid iddo fwrw ati i hyfforddi\u2019r ci trafferthus. Daw arbenigwraig ar ymddygiad cw\u0302n i\u2019r adwy, ac mae hithau a\u2019r corgi\u2019n gwneud i\u2019r tywysog gwestiynu ei ddymuniadau a\u2019i obeithion."}, {"text_idx": "#000032", "text": "\u201cMae\u2019r cw\u0302n bach i gyd wedi gwerthu, mae waiting list gyda fi ers llynedd. Mae\u2019r rhan fwyaf ohonyn nhw wedi prynu yn 2020 ac wedi dod yn o\u0302l a moyn brawd neu chwaer neu ffrind i\u2019r ci bach. Mae gen i Instagram i fy nwy gorgi i [@maggie_binky_pembcorgis], a dyna o le mae lot o fy mhrynwyr i wedi dod \u2013 maen nhw\u2019n gweld lluniau ohonyn nhw, beth maen nhw\u2019n ei wneud, lluniau ohonyn nhw gyda\u2019r da [gwartheg], lluniau gyda\u2019r defaid. Dw i byth wedi cael dim ffwdan i\u2019w gwerthu nhw. Dw i\u2019n rhoi lluniau lan bob dydd ac mae pobol yn gallu gweld fel mae\u2019r cw\u0302n yn byw.\u201d"}, {"text_idx": "#000035", "text": "Dydy bridio ddim yn waith hawdd na rhad chwaith, meddai Caryl, ac mae magu\u2019r corgis yn enwedig yn cymryd lot o arian ac amser."}, {"text_idx": "#000036", "text": "\u201cDw i wedi gorfod hala lot o arian ar yr health screening iawn cyn ein bod ni\u2019n gallu cael cw\u0302n bach. Digon agos i \u00a31,000. Mae\u2019n galed i ffeindio ci sydd yn addas hefyd, ond dw i\u2019n dechrau gwybod pwy yw pawb a be sydd gan bawb nawr felly dw i\u2019n gwybod i bwy i ofyn. Mae\u2019n eithaf stressful i wybod pryd [i gael ci at yr ast], ac mae tipyn o risgiau ac mae\u2019n eithaf lot o arian. Mae ci\u2019n eithaf drud i gael, rydyn ni\u2019n gorfod talu \u00a3500 a mwy. Dw i\u2019n gwybod fy mod i\u2019n mynd i wneud yr arian yna\u2019n o\u0302l, ond mae\u2019n lot o arian i ddechrau cyn cael y cw\u0302n bach.\u201d"}, {"text_idx": "#000037", "text": "Faint o amser Caryl sy\u2019n mynd tuag at edrych ar o\u0302l y cw\u0302n, felly?"}, {"text_idx": "#000038", "text": "\u201c90% o\u2019r amser! Amser roeddwn i\u2019n gweithio, roeddwn i\u2019n codi am bump yn y bore a mynd mas i wneud y cw\u0302n cyn mynd i\u2019r gwaith. Roedd mam yma drwy\u2019r dydd, ac roedd hi\u2019n gallu edrych ar o\u0302l nhw yn y dydd. Wedyn pan oeddwn i\u2019n dod yn o\u0302l o\u2019r gwaith am bump o\u2019r gloch bydden i\u2019n dechrau eto. Bydde fe\u2019n reial gwaith caled, ac os oes cw\u0302n bach yma bydde fe\u2019n fwy o waith."}, {"text_idx": "#000039", "text": "\u201cDw i\u2019n gobeithio nawr, pan fydda i\u2019n mynd yn o\u0302l i gwaith, mynd yn o\u0302l dau neu dri diwrnod a chanolbwyntio mwy ar hyn. Dw i wedi adeiladu enw i fi\u2019n hunan efo\u2019r corgis nawr, felly trio canolbwyntio mwy ar y bridio. Mae gyda fi waiting lists ar gyfer rhagor nawr, felly mae eisiau rhagor o gw\u0302n bach arna i nawr \u2013 mae pobol yn aros amdanyn nhw.\u201d"}]